नीराजन ६ वर्षपछि फर्किए
थ्री–स्टारका मिडफिल्डर नीराजन खड्काले ६ वर्षपछि राष्ट्रिय टिममा पुनरागमन गरेका छन् । अखिल नेपाल फुटबल संघ (एन्फा) द्वारा साफ च्याम्पियनसिप २०१८ का लागि सोमबार घोषित २० सदस्यीय नेपाली टिममा आर्मीका डिफेन्डर सुमन अर्यालले पनि पहिलोपल्ट स्थान बनाए ।
काठमाडौँ — थ्री–स्टारका मिडफिल्डर नीराजन खड्काले ६ वर्षपछि राष्ट्रिय टिममा पुनरागमन गरेका छन् । अखिल नेपाल फुटबल संघ (एन्फा) द्वारा साफ च्याम्पियनसिप २०१८ का लागि सोमबार घोषित २० सदस्यीय नेपाली टिममा आर्मीका डिफेन्डर सुमन अर्यालले पनि पहिलोपल्ट स्थान बनाए ।राष्ट्रिय टिमबाट नीराजनले पछिल्लोपल्ट सन् २०१२ मा काठमाडौंमा आयोजित एएफसी च्यालेन्ज कपको फाइनल चरणमा प्यालेस्टाइनविरुद्ध खेलेका थिए । उनी साफ च्याम्पियनसिप २०१३ का लागि नेपाली टिम तयारीको एकमहिने ‘आसियन भ्रमण’ मा पनि थिए । तर, उनीसहित विजय गुरुङलाई साफ च्याम्पियनसिपको दुई दिनअघि टिमबाट हटाइएको थियो । त्यसयता राष्ट्रिय टिममा भने यसैपालि फर्किएका हुन् । उनी घरेलु फुटबलमा भने निरन्तर छाइरहेका थिए ।२५ मार्च, २००८ मा पाकिस्तानविरुद्ध पोखरामा भएको मैत्रीपूर्ण खेलमार्फत अन्तर्राष्ट्रिय फुटबलमा डेब्यु गरेका नीराजनले भने, ‘कडा मिहिनेत गरिरहें । त्यसैले फेरि टिममा फर्किएको छु ।’ २९ वर्षीय उनले राष्ट्रिय टिमबाट २९ खेल खेलेका छन् । नीराजन र गोलकिपर विशाल श्रेष्ठलाई बैंककमा भएको १० दिने क्याम्प र इन्डोनेसियाको १८ औं एसियाली खेलकुदबाट फर्केपछि राष्ट्रिय टिमको प्रशिक्षणमा बोलाइएको थियो । तर, विशालले भने बंगलादेश यात्राका लागि स्थान बनाउन सकेनन् ।जापानी प्रशिक्षक ग्योतोकी कोजु (नेपाल प्रवेशमा एक वर्ष रोक लगाइएका) को स्थानमा मुख्य प्रशिक्षकको जिम्मेवारी पाएका बालगोपाल महर्जनको टिममा फरवार्ड जर्जप्रिन्स कार्की र डिफेन्डर कमल श्रेष्ठ स्थान सुरक्षित गर्न असफल रहे ।उनीहरू एक वर्षयता राष्ट्रिय टिममा निरन्तर रहेका थिए । आर्मीका मिडफिल्डर सन्तोष तामाङ पनि फेरि क्याम्पमै रोकिए । पछिल्लो सिजन घरेलु फुटबलमा छाइरहेका आर्मीका डिफेन्डर सुमन अर्यालले राष्ट्रिय टिममा पहिलोपल्ट स्थान बनाए ।सेप्टेम्बर ४ देखि १५ सम्म ढाकामा हुने साफ च्याम्पियनसिपमा नेपाल आयोजक बंगलादेश, भुटान र पाकिस्तानसँगै समूह ‘ए’ मा रहेको छ । पछिल्लो संस्करणमा समूह चरणबाटै बाहिरिएको नेपाल साफमा सेमिफाइनलभन्दा माथि उक्लिएको छैन ।